મુંબઈમાં પેટ્રોલ 80ને પાર, 2014 પછીના સૌથી ઉંચા ભાવ
નવગુજરાત સમય | Publish Date: Jan 24 2018 10:20AM
મુંબઈમાં સોમવારે પેટ્રોલની કિંમત 80 રૂપિયે લિટરને પણ પાર કરી ગઈ છે, જ્યારે ડીઝલ 67.10 રૂપિયા પ્રતિ લિટર છે. પેટ્રોલના ભાવમાં રોકેટ ગતિએ થયેલા આ ઉછાળા પાછળ વૈશ્વિક સ્તરે છવાયેલા રાજકીય સંકટ, વધારે ડિમાન્ડ અને ઓછા ઉત્પાદનને કારણે ક્રુડની કિંમતમાં થયેલા વધારાને જવાબદાર ઠેરવાઈ રહ્યો છે. અમદાવાદમાં પણ પેટ્રોલનો આજનો ભાવ 71.86 રૂપિયા છે, જ્યારે શેલનાં પેટ્રોલ પંપ પર પેટ્રોલ 73.25 રૂપિયા પ્રતિ લિટરના ભાવે વેચાઈ રહ્યું છે.
અમદાવાદમાં ડીઝલનો ભાવ હાલ 68.06 પૈસા પ્રતિ લિટર ચાલી રહ્યો છે. મહત્વનું છે કે, આંતરરાષ્ટ્રીય માર્કેટમાં ક્રુડનો ભાવ 68.53 ડોલર પ્રતિ બેરલ પર પહોંચી ગયો છે. જેના કારણે ઘરઆંગણે પેટ્રોલ-ડીઝલના ભાવમાં આગ લાગી છે. ગુજરાત સરકારે ઓક્ટોબર મહિનામાં વેટના દર ચાર ટકા ઘટાડતા પેટ્રોલ-ડીઝલના ભાવમાં થોડોક ઘટાડો થયો હતો. આ ઘટાડા બાદ રાજ્યમાં પેટ્રોલના ભાવ 67.53 રૂપિયા અને ડીઝલના ભાવ 60.77 રૂપિયા પ્રતિ લિટર પર પહોંચ્યા હતા.
જોકે, આ ઘટાડા બાદ પણ હવે પેટ્રોલના ભાવ 71 રુપિયાની સપાટીને પણ પાર કરી ગયા છે. જાણકારોનું માનવું છે કે, આ વર્ષે ક્રુડની કિંમત 80 ડોલર સુધી પહોંચી શકે છે, અને 2019 સુધી તે 100 ડોલર પ્રતિ બેરલ સુધી પહોંચે તેવી શક્યતા છે. તેનો સીધો મતલબ છે કે જો સરકારે હસ્તક્ષેપ ન કર્યો તો ભારતમાં પેટ્રોલ-ડીઝલના ભાવ ભડકે બળી શકે છે. 4 ઓક્ટોબરે સરકારે પેટ્રોલ અને ડીઝલ પર બે રૂપિયા પ્રતિ લિટર એક્સાઈઝ ડયૂટી ઘટાડી હતી. તે વખતે મુંબઈમાં પેટ્રોલની કિમત ઘટીને રુ. 76.50 થઈ ગઈ હતી.
મહત્વનું છે કે, મોદી સરકાર એપ્રિલ 2014થી લઈને ઓક્ટોબર 2017 સુધી પેટ્રોલ અને ડીઝલ પર લાગતી એક્સાઈઝ ડ્યૂટી ક્રમશ: 12 રૂપિયા પ્રતિ લિટર અને 13.77 વધારી ચૂકી છે. જો ક્રુડની કિંમત 75 ડોલરને પાર કરી જાય તો સરકાર તેના પર લાગતી એક્સાઈઝ ડ્યૂટીની ફરી સમીક્ષા કરી શકે છે. જેમ-જેમ પેટ્રોલ-ડીઝલની કિંમત વધી રહી છે તેમ-તેમ તેને જીએસટી હેઠળ લાવવાનું દબાણ પણ વધી રહ્યું છે. જીએસટી કાઉન્સિલમાં તેના વિશે ચર્ચા થવાની છે, જોકે તેને સંપૂર્ણપણે લાગુ થવામાં ખાસ્સો સમય લાગી શકે છે. ક્રુડની વધતી કિંમત જેટલીની ગણતરી પણ બગાડી શકે છે.